Parys se blommefees bars uit sy nate | Netwerk24
Parys se blommefees bars uit sy nate
Deur Alet van der Walt 02 Desember 2019 16:20
Parys se vierde blommefees wat die naweek gehou is, het 'n rekordgetal besoekers gelok, sê René Hartslief, voorsitter van die Vredefortkoepel-toerismeforum.
Parys het die naweek sy vierde blommefees gehou. Foto: Mercia Coetzee
Netwerk24 Foto: Mercia Coetzee
Harstlief sê 'n musiekfees vir die jeug het behoorlik uit sy nate gebars en duisende jong mense het die fees by Container Park bygewoon.
"Ons sal beslis moet kyk om 'n groter plek te kry. Daar was te veel mense vir die grootte van die venue," sê sy.
Erna Rademan, bekende in musiekkringe, het ook seker gemaak dat daar ook vermaak is vir mense met 'n meer klassieke musieksmaak.
Jong musikante het op sewe plekke in die dorp klassieke musiek gemaak, sê Hartslief.
Sy sê die jaarlikse kragbootkompetisie was ook 'n groot sukses.
Die dorp het ongelukkig die naweek, soos oudergewoonte, onder kragonderbrekings en waterprobleme gebuk gegaan wat tot groot ongerief vir besoekers gelei het.
Omgekrapte inwoners het op sosiale media uitgevaar omdat sekere woonbuurte se krag sedert Saterdag af was en eers weer Sondag herstel is.